text: «Наша Ніва» мяняе палітыку мадэрацыі каментароў
  08.02.2018 / 00:32
  Колькасць каментаў у «НН» расце нават хутчэй за колькасць праглядаў. У 2017 годзе колькасць праглядаў у нас павялічылася на 11% проці 2016 года, а каментаў — аж на 20%.
  У той жа час нам па-ранейшаму складана дабівацца культуры дыскусіі. Мы разумеем чаму. У Ютубе, Укантакце, Твітары многія людзі пішуць з мацюкамі, спаборнічаюць у абразах, якія ў твар не рашыліся б сказаць, бо атрымалі б моцны адказ. І гэтыя звычкі людзі пераносяць на наш сайт.
  Для нас гэта непрымальна. Беларусь тады будзе моцная, калі яна будзе культурная. Культура абараняе нацыі лепш за любую зброю.
  Наш мадэратар стараецца як можа, але ранейшыя метады не працуюць, бо вал каментаў завялікі. Мы вырашылі пайсці на радыкальныя меры. Яны, магчыма, павысяць долю каментаў, якую мы будзем выдаляць, але гразі стане менш.
  Або трымайцеся нашых правіл, або пішыце ў іншым месцы. Мы больш не будзем вышукваць у каменце слова «мразь», выдаляць яго, шукаць наступнае непрымальнае слова, а пасля камент прымаць. Такі камент будзе выдаляцца цалкам, і да пабачэння.
  Ёсць каментатары, у якіх кожны другі камент парушае правілы. Мы больш не маем магчымасці аддзяліць жыта ад пустазелля. Калі нейкі каментатар парушае не раз, усе ягоныя каменты будуць выдаляцца аўтаматам.
  Цяпер мы часта пішам «Рэд. Выдалена», каб паказаць чалавеку, што той ягоны каментар парушае нормы закона ці маралі. Зараз мы пераважна будзем проста выдаляць, не марнуючы час на напісанне пазнакі.
  Не будуць прымацца наступныя выказванні:
  Калі вам здаецца, што вышэйшыя правілы не дазваляюць напоўніцу выказаць вашае меркаванне, то ўспомніце пра магчымасць падзяліцца матэрыялам у сацыяльных сетках — на ўласнай старонцы вы можаце пісаць што хочаце.